બાલિકા ગૃહમાં ભારેખમ દિવસ પુરો થતો અને સાંજ ઢળ્યે બાલિકાઓ ફફડી ઊઠતી હતી. મુજફ્ફરપુરમાં સરકારી મદદથી ચાલતા એ બાલિકા ગૃહની એ ભયાવહ હકીકત જે હવે સગીરાઓ પરના બળાત્કારના અડ્ડા તરીકે કુખ્યાત થઈ ગઈ છે. એમાં રહેતી એક ૧૦ વર્ષની અને બીજી ૧૪ વર્ષની બાળકીએ પટનાની એક વિશેષ પોક્સો કોર્ટમાં કથની કહી, ‘જ્યારે હંટરવાલે અંકલ(બ્રજેશ ઠાકુર) આવતા ત્યારે અમે બધી ધ્રૂજી ઊઠતી.’ ૧૦ વર્ષીય બાલિકાને યાદ છે કે બળાત્કાર પહેલાં તેને કેવી રીતે નશીલો પદાર્થ ખવડાવવામાં આવતો હતો. પ્રાઇવેટ પાર્ટમાં દર્દ સાથે તે બેહોશીમાંથી જાગતી હતી અને શરીર પર મારના નિશાન પણ જોતી. બાળકીઓએ કહ્યંુ કે જ્યારે કોઈએ ઠાકુરની હરકતોનો વિરોધ કર્યો ત્યારે તેને અસહ્ય માર પડ્યો હતો. બધી છોકરીઓનો ડર અને પીડા લગભગ એકસરખી છે. એક સાત વર્ષીય બાળકીએ કોર્ટને કહ્યું કે, લગભગ બધાએ તેને ભોગવી છે. ઠાકુર સામે ફરિયાદ કરવાના બદલામાં તેને લોખંડની પાઇપથી ફટકારવામાં આવી. હાથ-પગ બાંધીને બળાત્કાર કરવામાં આવ્યો. વિરોધ કરતા તેને ભૂખી રાખીને અસહ્ય માર મારવામાં આવ્યો. આખરે ઠાકુરને ખુશ કરવા એ બાળકીએ આત્મસમર્પણ કરવું પડ્યું.